
RAPORT  COMUN

asupra propunerii legislative pentru scutirea de la plată a unor debite către bugetul asigurărilor sociale de stat
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 166/2014 din 7 aprilie 2014, cu dezbaterea pe fond, în procedură obişnuită, a propunerii legislative pentru scutirea de la plată a unor debite către bugetul asigurărilor sociale de stat.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.1214/01.11.2013)

· avizul negativ al Consiliului Economic şi Social (nr.3335/07.11.2013)

· avizul negativ al Comisiei juridice, de disciplină şi imunităţi 
(nr.4c-11/409/23.04.2014)
· punctul de vedere al Guvernului (nr.2564/13.12.2013).

Propunerea legislativă are ca obiect de reglementare stingerea debitelor faţă de bugetul de stat, reprezentând drepturi de pensie necuvenite, rezultate din aplicarea neunitară a prevederilor actelor normative incidente în materie şi constituite în debite constatate în seama pensionarilor, în conformitate cu prevederile Legii nr.263/2010 privind sistemul unitar de pensii publice, prin scutirea de la plată faţă de bugetul de stat. 
Propunerea legislativă face parte din categoria legilor ordinare, conform prevederilor art.75 alin.(1) din Constituţia României, republicată.

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru buget, finanţe şi bănci din data de 17 iunie 2014 au fost prezenţi 32 deputaţi din totalul de 34 membri. 
La şedinţa Comisiei pentru muncă şi protecţie socială din data de     17 iunie 2014 au fost prezenţi 22 deputaţi din totalul de 23 membri. 

La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor:

· d-l Levente Horvath Akos – Secretar de Stat, Ministerul Muncii, Familiei, Protecţiei Sociale şi Persoanelor Vârstnice

· d-na Ileana Ciutan – Preşedintele Casei Naţionale de Pensii Publice
· d-na Georgeta Jugănaru – director, Ministerul Muncii, Familiei, Protecţiei Sociale şi Persoanelor Vârstnice.

Propunerea legislativă a fost respinsă de Senat în şedinţa din 31 martie 2014.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor adoptarea propunerii legislative cu amendamente de tehnică legislativă, redate în anexa care face parte integrantă din prezentul raport. 

PREŞEDINTE,



PREŞEDINTE,

Florin Iordache



Gheorghe-Eugen Nicolăescu
SECRETAR,



SECRETAR,

Mihăiţă Găină



Mihai-Aurel Donţu
Şef serviciu Giorgiana Ene

Întocmit,
Consilier parlamentar Elena Anghel 


Consilier parlamentar Daniel Mărăcineanu
Anexa

Amendamente admise

În urma finalizării dezbaterilor, Comisiile propun adoptarea propunerii legislative cu următoarele amendamente:

	Nr. crt.
	Text iniţial
	Text propus de Comisii

(autorul amendamentului)
	Motivare

amendamente

	1. 
	Titlul legii

Lege pentru scutirea de la plată a unor debite către bugetul asigurărilor sociale de stat


	Titlul legii

Lege pentru scutirea de la plată a unor debite ale persoanelor provenite din sistemul de asigurări sociale al agricultorilor către bugetul de stat

Autori: membrii comisiei


	Pentru respectarea normelor de tehnică legislativă, întrucât se interzice ca denumirea proiectului unui act normativ să fie aceeaşi cu cea a altui act normativ în vigoare.



	2. 
	Art.1. – (1) Debitele pensionarilor din sistemul public de pensii şi alte drepturi de asigurări sociale către bugetul asigurărilor sociale de stat, aflate în sarcina acestora la data intrării în vigoare a prezentei legi, generate de interpretări neunitare ale prevederilor Ordonanţei de urgenţă a Guvernului nr.67/2003 privind majorarea pensiilor din sistemul public provenite din sistemul social al asigurărilor sociale al agricultorilor, aprobată prin Legea nr.383/2003 şi ale prevederilor Legii nr.250/2007 pentru modificarea Legii nr.19/2000 privind sistemul public de pensii şi alte drepturi de asigurări sociale, se scutesc de la plată.
(2) Contribuţia de asigurări de sănătate sau, după caz, impozitul, aferente debitelor scutite la plată conform prevederilor alin.(1), nu se recuperează.

	Art.1. – (1) Debitele pensionarilor proveniţi din sistemul de asigurări sociale al agricultorilor către bugetul de stat, aflate în sarcina acestora la data intrării în vigoare a prezentei legi, generate de interpretări neunitare ale prevederilor Ordonanţei de urgenţă a Guvernului nr.67/2003 privind majorarea pensiilor din sistemul public provenite din sistemul social al asigurărilor sociale al agricultorilor, aprobată prin Legea nr.383/2003 şi ale prevederilor Legii nr.250/2007 pentru modificarea Legii nr.19/2000 privind sistemul public de pensii şi alte drepturi de asigurări sociale, se scutesc de la plată.
Nemodificat

Autori: membrii comisiilor
	Pentru respectarea normelor de tehnică legislativă şi corelare cu titlul legii.

	3. 
	Art.2. - Prevederile art.1 se aplică şi în cazul debitelor către bugetul asigurărilor sociale de stat generate de cauza prevăzută la art.1 alin.(1) şi constatate după intrarea în vigoare a prezentei legi.

	Art.2. - Prevederile art.1 se aplică şi în cazul debitelor către bugetul de stat generate de cauza prevăzută la art.1 alin.(1) şi constatate după intrarea în vigoare a prezentei legi.
Autori: membrii comisiilor

	Pentru respectarea normelor de tehnică legislativă şi corelare cu titlul legii.

	4. 
	Art.3. - Nu fac obiectul scutirii la plată, conform prevederilor prezentei legi, debitele care au drept cauză culpa debitorului materializată în folosirea de către acesta a unor documente neconforme realităţii sau declararea de către acesta a unor date nereale care au avut drept urmare stabilirea eronată a pensiei.


	Nemodificat 
	

	5. 
	Art.4. - În termen de 30 de zile de la intrarea în vigoare a prezentei legi, Ministerul Muncii, Solidarităţii Sociale şi Familiei va emite norme tehnice de aplicare, aprobate prin ordin al ministrului muncii, solidarităţii sociale şi familiei.


	Art.4. - În termen de 30 de zile de la intrarea în vigoare a prezentei legi, Ministerul Muncii, Familiei, Protecţiei Sociale şi Persoanelor vârstnice va emite norme metodologice de aplicare, care se aprobă prin ordin al ministrului.
Autori: membrii comisiilor

	Pentru respectarea normelor de tehnică legislativă, având în vedere noua denumire a instituţiei.

